Petrolul s-a întors fără puncte din Capitală și, după cea de-a treia înfrângere consecutivă, și-a luat definitiv gândul de la play-off, rămânând, acum, să-și adune energiile pentru lupta infernală din play-out. FCSB s-a impus la limită, scor 1-0, raportul oficial de arbitraj consemnând autogolul lui Vali Țicu, din primul minut al reprizei secunde.
Cronica meciului (sursa: fcpetrolul.ro)
La capătul unui meci încrâncenat, trupa lui Florin Pîrvu a trebuit să se recunoască învinsă, iar în ultima etapă a sezonului regulat va privi doar de la distanță disputa pentru un loc în play-off.
Pe "Arena Națională", spectacol a fost în primul rând în tribune, acolo unde galeria "lupilor" a fost la înălțime, și la propriu, și la figurat, și mai puțin pe teren, cele două combatante fiind destul de "zgârcite" în a oferi faze de poartă.
FCSB-ul a făcut-o în finalul primei reprize, atunci când Zima (44) a intervenit magistral la lovitura liberă bătută de către Coman, deturnând mingea în corner, cu ajutorul barei transversale, iar la faza la care a urmat "lupii" au avut noroc, pentru că Alhassan a trimis, din 2-3 metri, tot în transversală!
Doar că, imediat după reluare, cel lipsit de șansă a fost Vali Țicu (46), "căpitanul" deviind, involuntar, în plasă un balon care a trecut de Luis Phelipe… un gol norocos, care, până la urmă, s-a dovedit a fi decisiv în economia partidei.
Nemaiavând ce apăra, petroliștii au căutat, pe final, să refacă echilibrul, dar ofensiva din ultimele minute a punctat doar la impresia artistică, nu și acolo unde trebuia, adică pe tabela de marcaj.
FCSB s-a impus cu 1-0, continuându-și cursa către titlu, în vreme ce Petrolul trebuie, din acest moment, să-și redimensioneze calculele și să se concentreze pe ceea ce va urma în play-out.
Până atunci, însă, a mai rămas o etapă de disputat din cadrul sezonului regulat, în care echipa noastră va juca, pe "Ilie Oană", cu Sepsi Sf. Gheorghe.
Partida se va disputa vineri, 8 martie, de la ora 20.00, dacă Sepsi va reuși să-și câștige meciul din această etapă, pe care îl va juca astăzi, cu FC Voluntari, și să rămână în cursa pentru play-off.
Sau, dacă nu, sâmbătă, 9 martie, de la ora 17.00, în situația în care nici "lupii", și nici covăsnenii, nu vor mai avea șanse să acceadă între primele șase echipe ale clasamentului.